
<צו מס הכנסה (קביעת תשלומים בעד שירותים או נכסים כהכנסה) (תיקון), התשע"ז- 2017>
<היו"ר משה גפני:>
אני פותח את ישיבת ועדת הכספים. על סדר היום צו מס הכנסה (קביעת תשלומים בעד שירותים או נכסים כהכנסה) (תיקון), התשע"ז- 2017.

<ישי פרלמן:>
רשות המסים. מדובר בתיקון לצו שקובע חובת ניכוי במקור בעת רכישה של נכסים ושירותים כאשר אחד הנכסים הוא כאשר מדובר בנכס מקרקעין. במקביל יש את סעיף 15 לחוק מיסוי מקרקעין, חובת תשלום מקדמה ברכישה של נכס מקרקעין במקרים מסוימים. לכן במקרים מסוימים יש איזשהו כפל של ניכוי במקור, גם מכוח חוק מיסוי מקרקעין וגם מכוח הצו הזה.

לפי בקשת הלשכות, לשכת רואי חשבון ולשכת עורכי הדין, במהלך הדיון בחוק ההסדרים, ומובן לבקשת הוועדה, אנחנו מביאים כאן תיקון שהתחייבנו שנביא.

<היו"ר משה גפני:>
לא הבנתי. למה זה כפל?

<ישי פרלמן:>
אם אתה רוכש מקרקעין, במקרים מסוימים אתה חייב גם להעביר למס הכנסה חלק מסכום הרכישה בשל צו מס הכנסה, קביעת תשלומים בעד שירותים או נכסים, וגם להעביר חלק מהכסף למס הכנסה מכוח חוק מיסוי מקרקעין וחובת תשלום מקדמה.

שני הדברים האלה אמורים להגשים מטרות דומות של גבייה כדי לוודא שהכסף שהמוכר חייב בו באמת עובר לרשות המסים.

<היו"ר משה גפני:>
אתם ביקשתם את זה?

<יוסי אלישע:>
כן. אני רוצה להסביר כמה דברים.

<היו"ר משה גפני:>
אני שואל אם אתם ביקשתם את הביטול.

<יוסי אלישע:>
אנחנו ביקשנו הבהרה. בסופו של דבר ברכישת מקרקעין קיימות שתי מערכות דינים של ניכויים. בעצם כאשר בן אדם רוכש מקרקעין, הוא לא יודע אם הוא צריך לנכות מס במקור לפי שלושים אחוזים, שאלה תקנות ניכוי מס במקור של מס הכנסה, או שהוא צריך לנכות 15 אחוזים לפי חוק מיסוי מקרקעין. לכן, על מנת שלא ייווצר מצב שהוא מנכה 45 אחוזים – מס החברות הוא 24 אחוזים, ורק כדי שנבין כמה מנכים יותר – צריך לעשות איזושהי הבהרה. אני אומר לכם היום, כבר בפרקטיקה הנוהגת, ברור לחלוטין, וגם הרשות, כשפונים אליה מאשרת, זה שכאשר יש חובת ניכוי מס במקור על פי חוק מיסוי מקרקעין, אין גם ניכוי מס במקור על פי פקודת מס הכנסה.

<היו"ר משה גפני:>
למה צריך את הצו?

<יוסי אלישע:>
יפה. הואיל והשוק לא מכיר את זה, ורק מי שפונה יודע ורק במקרים מסוימים, ולא כל הפקידים מכירים, ונוצרה איזושהי בעיה – ברור לחלוטין שאף אחד לא מתכוון שתנכה לאותו אדם פעמיים אלא פעם אחת בלבד, ולפי מערכת הדינים שקיימת, אז אנחנו הצענו שכאשר יש עסקה במקרקעין שחלה עליה חובת הפקדת מקדמה, ניכוי מקדמה, לא תהיה חובה לעניין מס הכנסה. זה הכול.

מה שהציעו, אני מבין שבאו בסך הכול כדי להבהיר את העניין אבל התוצאה היא שזה רק סרבל את זה ולמה זה רק סרבל? כי מה נקבע כאן? נקבע כאן שצריך לשלם בפועל למס שבח. מס שבח משלמים – סתם דוגמה – רק אחרי ארבעים אחוזים. אז ארבעים אחוזים הראשונים שאני משלם, מה דינם? במלאי עסקי משלמים שמונים אחוזים, אז שמונים אחוזים אני אנכה במס הכנסה ועשרים אחוזים אני אנכה עוד פעם מהתחלה, אנחנו נכנסים לאיזושהי בעיה.

כתוב גם שיש תשלום. הרבה פעמים אנחנו מקבלים פטור, או פטור מניכוי מס במקור במס הכנסה או פטור גם מהפקדת מקדמה או מקדמה בשיעור אפס. אז אם זה כך, לא צריך בכלל להיות ניכוי וזה מוסכם עליכם שלא צריך להיות ניכוי. לכן, למה רק בכפוף לתשלום בפועל?

אני מציע משהו פשוט. אם חלה חובת הפקדת מקדמה לפי סעיף 15 לחוק מיסוי מקרקעין, לא תהיה חובה על פי הדין האחר. חלה חובה על פי הדין האחר, לא תחול חובה על פי דין זה. לא שני דינים ביחד.
<מיקי לוי (יש עתיד):>
ההתחשבנות תהיה בשלב השני?

<יוסי אלישע:>
ההתחשבנות במס שבח, להבדיל ממס הכנסה שאני מנכה מס במקור, ואז הנישום יכול לברוח. אז פקיד שומה בצדק אומר שאתה חייב להעביר את הכסף, אתה הצינור. במס שבח אין בעיה כזאת. אם הקונה יחליט להיות עבריין ולא לנכות מס במקור, אז לא יתקבלו אישורי מסים. אי אפשר לברוח. המערכת סגורה. המס לא בורח. זאת אומרת, בהחלט אפשר להסתפק בזה שתהיה אך ורק חובה וברגע שיש חובת הפקדת מקדמה, יחליט הקונה להיות עבריין – הם לא מאבדים את המס ולא קרה כלום.

<ישי פרלמן:>
בסעיף 15 לחוק מיסוי מקרקעין, חובת תשלום מקדמה, אין סנקציה לגבי מי שלא משלם.

<יוסי אלישע:>
אין אישורי מסים. אין עסקה. זאת הסנקציה הכי גדולה שיכולה להיות.

<ישי פרלמן:>
זה נכון לגבי כל עסקת מקרקעין.

<מיקי לוי (יש עתיד):>
אין העברה של הנכס.

<יוסי אלישע:>
מה יותר מזה?

<ישי פרלמן:>
זה נכון לגבי כל עסקת מקרקעין ועדיין יש לנו כאן חובת ניכוי במקור שנקבעה גם פה וגם פה. אם זה היה נכון, אז לא היה צריך בכלל.

<היו"ר משה גפני:>
תסביר לי כדי שאני אבין. אני שואל לאיזה צורך הבאתם את הצו. למה הבאתם את הצו?

<ישי פרלמן:>
אנחנו חושבים שאין כאן בעיה כי אפשר לבקש.

<היו"ר משה גפני:>
אתה מדבר אתי ואני לא מבין בזה. אני רוצה שתסביר לי. למה הבאתם את הצו? לאיזה מקרים?

<ישי פרלמן:>
למקרה שבו אדם משלם מקדמה מכוח חוק מיסוי מקרקעין. אתה רוכש מקרקעין, אתה משלם מקדמה, במקביל אתה צריך גם לעשות ניכוי מס במקור לצורך מס הכנסה.

<היו"ר משה גפני:>
מה אומר הצו?

<ישי פרלמן:>
הצו אומר שברגע ששילמת את המקדמה, אבל רק אחרי ששילמת, ברגע ששילמת את הכסף למיסוי מקרקעין, אתה תהיה פטור מלשלם את הכסף לעניין מס הכנסה.

<היו"ר משה גפני:>
על פי החוק אני פטור מלשלם למס הכנסה?

<ישי פרלמן:>
אתה תהיה פטור - - -

<היו"ר משה גפני:>
לא תהיה. אני שואל מה החוק היום.

<ישי פרלמן:>
לא. החוק היום לא אומר כלום אבל יש זכות לפקיד השומה ויש סמכות למנהל מיסוי מקרקעין להפחית את התשלום ומשתמשים בסמכות הזאת.

<היו"ר משה גפני:>
איך יש לו סמכות? מי הקנה לו את הסמכות?

<ישי פרלמן:>
יש סמכויות כאלה.

<היו"ר משה גפני:>
מי הקנה לו את הסמכות? החוק?

<ישי פרלמן:>
כן. החוק. 

<מיקי לוי (יש עתיד):>
אני רוצה להבין. שילמתי מקדמה, לאחר מכן יהיה החזר?

<יוסי אלישע:>
לא. אתה מנכה למס הכנסה. זה לא קשור. זאת לא אותה מערכת חיובים. זה הולך לאיבוד אם ניכית מס במקור. אם הוא ניכה מס במקור למס הכנסה, זה הולך לאיבוד כי מס שבח לא יודע לספור את זה. אתם יודעים לספור רק מקדמה.

<ישי פרלמן:>
לא. מגיע לך החזר.

<יוסי אלישע:>
לא מגיע החזר.

<מיקי לוי (יש עתיד):>
זה אומר שהאזרח יצטרך אחר כך לרוץ למס הכנסה לקבל את הכסף שלו?

<ישי פרלמן:>
אני אסביר את המבנה מהתחלה. אתה מוכר לי מקרקעין. אתה חייב לשלם מס. אני צריך להעביר לך תמורה תמורת המקרקעין. במקום שאני אעביר לך מאה אחוזים מהתמורה, אני מעביר חלק מהסכום לרשות המסים על חשבון המס שאתה חייב, כמו בעבודה, כמו במשכורת, ואז אתה לא חייב את המס. אז אתה לא צריך לשלם את המס. במקרה הזה אני צריך להעביר גם כסף מכוח חוק מיסוי מקרקעין על חשבון המס שאתה חייב לשלם וגם מכוח מס הכנסה על חשבון המס שאתה חייב לשלם. אבל אתה צריך לשלם מס רק פעם אחת. יש סוג של ניכוי כפול.

<יוסי אלישע:>
בוא נבטל את הדין הכפול.

<ישי פרלמן:>
אנחנו רוצים לפתור את זה ברגע שמישהו משלם ולא להשאיר את המצב שמישהו לא משלם פה ולא משלם פה, כאשר אז יש פטור כפול.

<מיקי לוי (יש עתיד):>
לפי התקנה החדשה הוא משלם פעם אחת.

<ישי פרלמן:>
נכון.

<יוסי אלישע:>
כן, אבל שים לב מה כתוב. כתוב רק לאחר תשלום המקדמה. המקדמה היא לא ביום הראשון. אם אני שילמתי לך עכשיו ארבעים אחוזים מהתמורה ואת המקדמה אנחנו משלמים רק בעוד שנה כי רק בעוד שנה התשלום השני, אז על הארבעים אחוזים חלה חובת ניכוי מס במקור של מס הכנסה שהיא שלושים אחוזים. אחר כך, מהשישים אחוזים, אני צריך לנכות 15 אחוזים מהמאה אחוזים. אי אפשר לפתור את זה. או שמנכים פעם אחת למס הכנסה או למס שבח.

<ישי פרלמן:>
אנחנו מוכנים לקבוע אבל זה לא כאן אלא במקום אחר כי כאן כתוב ממה חייבים לנכות ובמקום אחר כתוב מתי חייבים לנכות. אנחנו מוכנים לקבוע שם.

<יוסי אלישע:>
אדוני היושב ראש, מנכים מקדמה אחרי שמונים אחוזים מהתשלום.

<ישי פרלמן:>
אנחנו מוכנים לקבוע שאתה לא חייב לעשות ניכוי מס במקור עד המועד בו אתה חייב לשלם את המקדמה. ואז, אם לא שילמת, תהיה חייב לעשות ניכוי מס במקור באופן הרבה יותר מהיר. אם כן שילמת, תהיה פטור מהניכוי מס במקור. זה מה שאנחנו מוכנים לעשות.

<מיקי לוי (יש עתיד):>
זאת הצעה חדשה.

<היו"ר משה גפני:>
תחזור עליה.

<ישי פרלמן:>
ההצעה אומרת שאנחנו נקבע בתקנות של מס הכנסה על ניכוי מס במקור בעד שירותים או נכסים – יש גם תקנות שקובעות מתי צריך לשלם – שחייבים בתשלום רק אחרי המועד הקבוע לתשלום המקדמה. אז, אם מישהו לא שילם, הוא יהיה צריך לעשות את הניכוי במקור, ואם הוא שילם את המקדמה, הוא לא יהיה חייב לעשות את הניכוי מס במקור.

<יוסי אלישע:>
אבל יש בעיה בנוסח כאן. הנוסח כאן לא טוב. רשום אם העביר תשלום. זה תשלום בפועל.

<ישי פרלמן:>
נכון.

<יוסי אלישע:>
אם המקדמה היא אפס או אם המקדמה תהיה רק אחרי שמונים אחוזים? בינתיים הוא שילם שמונים אחוזים. כבר שמונים אחוזים מהתמורה אצל הקונה. הוא לא ניכה. אז הוא עבריין?

<היו"ר משה גפני:>
יכולים להגיע להסכמה ביניהם. יש זמן. אתם צריכים לשנות כאן את הנוסח של הצו.

<ישי פרלמן:>
לא. 

<יוסי אלישע:>
בהחלט צריך לשנות כי הוא לא נכון.

<ישי פרלמן:>
צריך להבהיר.

<היו"ר משה גפני:>
את הצו צריך לשנות. תחשבו על פתרון.

<שלומית ארליך:>
מבחינתך העיקרון ברור. אתה מקבל את העיקרון. אם המקדמה היא אפס, לא צריך לשלם.

<ישי פרלמן:>
כן.

<שלומית ארליך:>
אם כן, צריך לשנות את המילה "תשלום".

<ישי פרלמן:>
נכון. אני אומר כן אבל לגבי העניין של המועד, זה לא צריך להיות.

<היו"ר משה גפני:>
בסדר. נתקדם לאט לאט.

<שלומית ארליך:>
בוא נחשוב רגע איך מקובל מבחינתכם לשנות את המילה תשלום.

<ישי פרלמן:>
לקבוע תשלום לרבות אם קיבל פטור.

<יוסי אלישע:>
מקדמה אפס היא לא פטור. 

<ישי פרלמן:>
לרבות מקדמה שעומדת על אפס.

<יוסי אלישע:>
בסדר, אבל הבעיה כאן היא עם "העביר". הוא לא מעביר תשלום עד שמונים אחוזים מהתמורה. התמורה, הוא כבר שילם 800 אלף שקלים מתוך מיליון שקלים. מה דינם של ה-800 אלף?

<ישי פרלמן:>
אמרנו שאנחנו מוכנים בתקנות לקבוע שאתה לא חייב לשלם עד המועד - - -

<היו"ר משה גפני:>
רגע. יש כאן את הצו. לא צריך שיהיה כתוב תשלום אלא צריך שיהיה כתוב את כל מה שדיברנו, שיש מקרים בהם לא צריך לשלם.

<שלומית ארליך:>
אבל צריך להגיד את זה. תשלום לעניין זה יהיה לרבות תשלום של סכום אפס, כי זה לא באמת תשלום. נחשוב אחר כך איך מנסחים את זה אבל שסכום המקדמה בעצם יהיה אפס.

<ישי פרלמן:>
על פי אישור.

<יוסי אלישע:>
על פי סמכות המנהל.

<שלומית ארליך:>
לגבי המילה "העביר".

<ישי פרלמן:>
המילה "העביר" צריכה להישאר.

<יוסי אלישע:>
איך?

<היו"ר משה גפני:>
מה זה העביר? הוא לא העביר? יש לו זמן. הוא לא העביר. 

<יוסי אלישע:>
הוא העביר במועד.

<היו"ר משה גפני:>
לכתוב אם הוא עשה את כל הפעולות על פי החוק.

<ישי פרלמן:>
רק ברגע שהוא העביר, הוא יהיה פטור.

<היו"ר משה גפני:>
לא.

<ישי פרלמן:>
אני מסביר. רק ברגע שהוא העביר, הוא יהיה פטור לגמרי אבל אנחנו נקבע שהמועד לתשלום הראשון, שזאת קביעה בתקנות, הוא רק אחרי המועד לתשלום המקדמה.

<היו"ר משה גפני:>
בסדר. צריך לכתוב את זה כאן.

<שלומית ארליך:>
הוא רוצה להביא תיקון לצו אחר.

<ישי פרלמן:>
לא.

<יוסי אלישע:>
אבל זה הצו. את זה מתקנים.

<מיקי לוי (יש עתיד):>
אני לא מבין. למה לא להכניס את זה כבר בצו? למה ללכת אחר כך לתקנות?

<היו"ר משה גפני:>
נכון. בואו נמצא נוסח לכך.

<ישי פרלמן:>
כך זה עובד. יש את הצו ויש את התקנות. 

<היו"ר משה גפני:>
בצו הזה יש שתי בעיות ואתם מסכימים על כך. כלומר, אין ויכוח על העיקרון. כולם מסכימים לעיקרון ובוודאי שמה שצריך להיעשות, צריך להיעשות על פי חוק. לגבי תשלום שמשלם, הגענו לפתרון. שיהיה כתוב כפי שהקריאה שלומית וכמו שהסכמתם.

בא יוסי ואומר אם העביר הרוכש למנהל, יש מקרים בהם לא מעבירים. רוכש לא מעביר למנהל. המועד הוא מאוחר. אתם אומרים שנעשה את זה בתקנות. אני חושב, ומיקי צודק בעניין הזה, שננסח את זה באיזושהי צורה שלא אתם רשות המסים תיפגעו ולא מי שמעביר או שאמור להעביר. הוא לא מעביר עכשיו והוא צריך לקבל את הפטור הזה ולשם כך הבאתם את הצו. אז בוא נמצא את הנוסח.

<שלומית ארליך:>
תקריא את ההוראה הרלוונטית.

<יוסי אלישע:>
אדוני, אם אפשר להציע שורה. "אם חלה חובה על הרוכש להעביר מקדמה לפי זה". זה מספיק. חלה חובה עליו והוא אמור לעשות את זה.

תארו לכם בסוף מי בן הערובה כאן, וזה המוכר ולא הרוכש.

<היו"ר משה גפני:>
אנחנו לא מתווכחים.

<יוסי אלישע:>
אנחנו לא מתעסקים ברוכש. 
<היו"ר משה גפני:>
על זה אנחנו לא מתווכחים. אנחנו מתווכחים עכשיו בעברית. איך כותבים את מה שאתה אומר.

<יוסי אלישע:>
מספיק שחלק חובה עליו.

<ישי פרלמן:>
רגע. אנחנו גם מתווכחים על המיקום.

<היו"ר משה גפני:>
כן, בסדר. אין ויכוח על המהות.

<למיקי לוי (יש עתיד):>
למה בתקנות? למה לא בצו?
<יוסי אלישע:>
כמי שמכיר את התקנות, אין מקום אחר חוץ מאשר כאן. אני לא יודע על מה אתם מדברים. באיזה תקנות בדיוק תתקנו את זה?

<ישי פרלמן:>
תקנות מס הכנסה.
<יוסי אלישע:>
רק זה המקום.

<היו"ר משה גפני:>
אנחנו מנסים להגיע לפתרון.

<שלומית ארליך:>
ישי, תקרא את ההוראה שנראית לך רלוונטית מתקנות מס הכנסה.

<ישי פרלמן:>
בתקנות מס הכנסה (ניכוי מתשלומים בעד שירותים או נכסים) יש הוראה שאומרת שמשלם, משלם למקבל תשלומים בעד שירותים או נכסים, ינכה מתשלומים אלה בשיעור של עשרים אחוזים. זה אומר שמכל תשלום שהוא משלם, הוא צריך לנכות עשרים אחוזים.
<שלומית ארליך:>
אבל נקבע שם מועד לניכוי?

<ישי פרלמן:>
מכל תשלום.

<יוסי אלישע:>
בכל תשלום את מנכה. את בעצם מעבירה. אם אני צריך להרוויח מאה, אני מעביר לך שמונים. בעסקה שלנו, אם אני צריך להעביר מאה אחוזים מהתשלום הראשון, אני מעביר מאה אחוזים מהתשלום הראשון כי אחרת אני בהפרה של עסקה במקרקעין. אתה לא יכול לקנות נכס ולשלם שמונים אחוזים מהתשלום. אין דבר כזה.

<שלומית ארליך:>
מה שישי אומר, ויש בזה מן ההיגיון, שכיוון שהחובה הזאת נקבעה בתקנות מס הכנסה ולא בצו מס הכנסה הזה שמונח לפנינו, אז התיקון צריך להיעשות בתקנות מס הכנסה ולכתוב שם באופן מפורש.

<יוסי אלישע:>
אבל ההחרגה היא כאן.

<היו"ר משה גפני:>
כאן צריך לשלוח לשם. במקום לומר העביר הרוכש, אם הוא העביר על פי החוק הקיים.

<שלומית ארליך:>
אפשר להגיד אם חלה חובה.

<היו"ר משה גפני:>
אם חלה חובה. בסדר.

<יוסי אלישע:>
אם חלה חובה. בזה סגרנו את הסיפור.

<היו"ר משה גפני:>
בסדר, אבל זה לא להעביר בפועל. הרי בתקנות כתוב שהמועד הוא מאוחר יותר.

<מיקי לוי (יש עתיד):>
התקנות האלה, זה אסון. מאז קום המדינה, כל שנה מדפיסים את כל העובי הזה מחדש כי מכניסים את השינויים בתקנות. מספיק עם העניין הזה. אם נכניס את זה עכשיו לתקנות, נצטרך עוד הפעם להדפיס את כל הספרים האלה. בוא ננסה להכניס את זה להוראה.

<יוסי אלישע:>
זאת מילה.

<מיקי לוי (יש עתיד):>
מילה אחת.

<ישי פרלמן:>
גם הצו כתוב בתוך הספרים.

<שוקי שרצקי:>
אבל ההוראה קיימת בתקנות שמונחות. חייב בו לפי הוראות סעיף 15 לחוק עד המועד הקבוע בסעיף האמור. זה אומר שהוא צריך לשלם במועד הקבוע.

<יוסי אלישע:>
רק לעניין המועד.

<היו"ר משה גפני:>
אני אומר כל הזמן שאין כאן ויכוח. יש כאן רק שאלה היכן שמים את זה, באיזה מיקום ומה הנוסח. אתה אומר דבר שהוא סותר את עצמו. מה שעכשיו אמרת, זה נכון. כתוב. כתוב שאם העביר הרוכש למנהל, אז קודם כל צריך להעביר. זה מה שכתוב בצו. אחרי כן כתוב עד המועד הקבוע בסעיף האמור. זאת אומרת, הוא יכול גם לא להעביר. אם יש לו אפשרות לשלם מאוחר יותר, הוא לא צריך להעביר. זאת אומרת, מה שהיה כתוב קודם העביר הרוכש, זה לא נכון.

<שוקי שרצקי:>
בחוק מיסוי מקרקעין יש מועד ספציפי שהוא צריך לשלם.

<היו"ר משה גפני:>
מועד, בסדר, אבל מה כתוב בצו הזה? 

<שוקי שרצקי:>
שרק אם הוא שילם במועד הספציפי.

<יוסי אלישע:>
לא במועד. עד המועד. העביר, בעבר.

<היו"ר משה גפני:>
אם העביר הרוכש למנהל.

<יוסי אלישע:>
זאת אומרת, בתשלומים שטרם העביר, הצו הזה לא חל ואלה התשלומים שלפני השמונים אחוזים מהתמורה. אז מה עושים בשמונים אחוזים הראשונים?
אדוני, הערה נוספת גם לסיפא. כתוב המועד הקבוע אבל גם הם יודעים שלמשל בעסקאות שמשולמת התמורה נניח תוך שלושים ימים, אז המועד הקבוע הוא שלושים ימים אבל למוכר ניתנת אפשרות להגיש בקשה לקבל אפס, ניכוי אפס, והם רשאים להיענות לה תוך עשרים ימים. זאת אומרת, השלושים הופכים להיות חמישים אבל הם לא מתאימים למועד על פי דין. צריך גם את זה לתקן.
<ישי פרלמן:>
זה המועד הקבוע מבחינתנו.

<שוקי שרצקי:>
זה המועד על פי דין.

<יוסי אלישע:>
זה לא המועד על פי דין. למה אתה אומר שזה המועד על פי דין? המועד על פי דין הוא שלושים ימים. הוא לא עד שתקבל החלטה בבקשה להפחתת מקדמה. זה לא נכון.

<היו"ר משה גפני:>
אתם דורשים שתהיה העברה בפועל? אם אפשר לא להעביר בפועל על פי התקנות הקיימות ועל פי החוקים הקיימים?

<ישי פרלמן:>
לא. זה היה התיקון הראשון שאמרנו. אם מנהל מיסוי מקרקעין הסכים, נתן אישור לעשות מקדמה בשיעור אפס, זה גם בסדר.

<שלומית ארליך:>
ישי, מבחינתכם, אפשר לשנות את המילה "העביר" ל"חלה חובה להעביר"?

<ישי פרלמן:>
לא.

<שלומית ארליך:>
למה?

<שוקי שרצקי:>
אנחנו רוצים לוודא ששילמו את המקדמה במקום אחד ולתת פטור במקום אחר.

<ישי פרלמן:>
אין סנקציה לתשלום המקדמה.

<היו"ר משה גפני:>
אתם חולקים במהות.

<ישי פרלמן:>
לא. בתקנות אנחנו קובעים - - -

<היו"ר משה גפני:>
למה אתם מבקשים ממנו שישלם? הרי הוא זכאי אחרי כן להפחית את זה ממס שבח.

<ישי פרלמן:>
מדברים על עבריינים. אנשים שקבוע שהם חייבים לשלם את המקדמה והם לא משלמים למרות שהם חייבים. אותם אנחנו לא רוצים לפטור.

<יוסי אלישע:>
הסנקציה שלהם היא שאין להם אישור מס שבח. זה לא אין סנקציה. אין עסקה. העסקה לא נגמרת ברישום. זאת הסנקציה הכי גדולה שיכולה להיות. הבן אדם לא מקבל את הנכס. מה יותר מזה? הנכס אצלם בספרים מפני שאי אפשר לגעת בו. תעזבו אותם. אי אפשר להגביל את המוכר ברצון של הקונה. ואם הוא לא העביר במועד והוא הלך יום למחרת? אז מה, עכשיו ינכו למוכר שלושים אחוזים? זה מטורף. הוא הופך להיות בן ערובה של הקונה. אני מבין שהכוונה ברורה ואף אחד לא רוצה לנכות פעמיים, אז בואו נקבע שלא מנכים פעמיים.

<ישי פרלמן:>
יש עוד עניין שאני עדיין לא רוצה לתקן את זה כאן. אני לא בטוח בדיוק מה יהיה מבחינה תפעולית. אני לא בטוח איך זה יקרה. אני יכול להתחייב שבתקנות נקבע שהוא לא יצטרך לשלם עד המועד שחייבים לשלם בו את המקדמה אבל אני לא בטוח איך זה יקרה אחרי כן מבחינה תפעולית. כלומר, מה יהיה שיעור הניכוי, איך זה יעבוד, ואת זה אני רוצה לוודא קודם עם הגורמים שמתפעלים את הנושא.

<היו"ר משה גפני:>
בפנינו עומדות שתי ברירות. אני רואה שהם לא יוכלו עכשיו לשנות את הדבר הזה. הוא מציע לעשות את זה בתקנות. יש את ההתחייבויות שלהם. אני מציע לדחות את זה. יכול להיות שהם לא יגיעו. אני לא יודע אם אתה מכיר את רשות המסים, אבל אני מכיר אותה. יש לי ערימה של דברים שהם צריכים לעשות. במה שלא מכניס להם כסף, הם לא ממהרים.

<ישי פרלמן:>
הבאנו את זה עכשיו.

<היו"ר משה גפני:>
בסדר. 

<מיקי לוי (יש עתיד):>
לפני כן ישבתם אתם?

<ישי פרלמן:>
כן.

<יוסי אלישע:>
מה הבעיה במקום "העביר" להגיד תועבר, יועבר, משהו שהוא בלשון עתיד ולא ברמת העבר? הרי מכאן משתמע שהבן אדם היה צריך לפעול, לעשות אקט, לפני כן.

<שוקי שרצקי:>
התכלית היא שאתה מוודא שהוא שילם במקום אחד כדי לפטור אותו ממקום אחר.

<יוסי אלישע:>
אבל אתה לא מתווכח אתי עקרונית. אתה אומר שאני צודק.

<מיקי לוי (יש עתיד):>
יועבר.

<היו"ר משה גפני:>
יועבר. נכון.

<ישי פרלמן:>
איך אני יודע אם זה יועבר? איך אני יודע אם הוא יעביר?

<שלומית ארליך:>
יועבר עד המועד הקבוע.

<היו"ר משה גפני:>
מה זאת אומרת איך אתה יודע? אתה יודע. 

<מיקי לוי (יש עתיד):>
ישי, הנכס נשאר כבן ערובה. הוא לא יוכל להעביר אותו הלאה, לא יוכל לעשות בו שימוש, לא יוכל לעשות בו כלום.

<שוקי שרצקי:>
אבל יש חוב במס שבח.

<יוסי אלישע:>
אבל הוא משולם. הוא בן ערובה. זאת מערכת סגורה.

<מיקי לוי (יש עתיד):>
הוא לא יוכל לעשות בו שימוש.

<שלומית ארליך:>
הוא יועבר בפועל עד המועד האמור.

<יוסי אלישע:>
אם התקנה אומרת שצריך לנכות מתשלום בפועל, זאת קטסטרופה. אנחנו מעדיפים שלא יהיה כלום.

<מיקי לוי (יש עתיד):>
למה ביקשתם? היית נשאר במצב הקודם.

<יוסי אלישע:>
זה לא בשבילי. לי יש עבודה מזה. מחוסר הבהירות, יש לי עבודה.

<היו"ר משה גפני:>
"יועבר עד המועד האמור".

<שלומית ארליך:>
ישי, אין לך בעיה עם זה.

<ישי פרלמן:>
מה הכוונה?

<שלומית ארליך:>
הסכום יועבר בפועל עד המועד האמור. לא העביר בעבר אלא יועבר עד המועד האמור.

<יוסי אלישע:>
תיקון אחד. המועד כולל עד ההחלטה שלו בבקשה להפקדת מקדמה. אם הוא עוד לא החליט? הוא צריך לתת אישור אפס. 

<היו"ר משה גפני:>
יועבר, זה אותו הדבר אבל זה בעצם פותר את הבעיה הזאת. יעביר עד המועד האמור, כל אחד לפי עניינו. זה בסדר. לא יקרה עם זה שום דבר.

<שלומית ארליך:>
יש עוד נקודה שמעלה יוסי עכשיו, שזה צריך להיות עד המועד הקבוע. כתוב עד המועד הקבוע בסעיף האמור. הסעיף האמור הוא סעיף 15. ישי, במקור היה סעיף 15(ג), למה שיניתם ל-15?

<היו"ר משה גפני:>
מה זה 15(ג)?

<שלומית ארליך:>
15(ג) מדבר על זה שסכום על חשבון המקדמה יועבר למנהל מכל תשלום שעל הרוכש לשלם למוכר על פי המועדים שנקבעו בחוזה ביניהם מיד לאחר ששולמו למוכר מעל ארבעים אחוזים מהתמורה או במועד מסירת ההצהרה, לפי המאוחר. עלה סך התשלום ששילם הרוכש למוכר על ארבעים אחוזים מהתמורה, יועבר למנהל אותו חלק מהתשלום העולה על ארבעים אחוזים.

<יוסי אלישע:>
אם מעל ארבעים אחוזים משולמים בתשלום הראשון או תוך שלושים ימים, שזה מועד הדיווח, צריך לשלם כבר את המקדמה, אבל בינתיים הוא עוד לא החליט אם זה אפס או שבע או 15. צריך לאפשר לו את הזמן להחליט אבל זה לא המועד הקבוע. יש לו עשרים ימים להחליט מהמועד הקובע. זה צריך להיות המועד הקובע או על פי המועד שבו החליטו על קביעת שיעור המקדמה. אם הוא החליט אפס, זה צריך להיות אפס.

<שלומית ארליך:>
בסדר?

<ישי פרלמן:>
כן.

<שלומית ארליך:>
אני אקריא את התיקונים.

תשלום – תשלום לעניין זה לרבות סכום אפס או פטור - אנחנו ננסח את זה – שמשלם רוכש זכות במקרקעין.

<ישי פרלמן:>
לא פטור. תשלום סכום אפס. לא נראה לי שיש פטור. תשלום סכום אפס.

<שוקי שרצקי:>
הקטנת מקדמה לאפס. זה לא פטור ממקדמה.

<יוסי אלישע:>
יש עסקאות שלא חלה עליהן חובת מקדמה.

<שוקי שרצקי:>
יש עסקאות שכן חל.

<היו"ר משה גפני:>
תתאמו את הנוסח. מה שמתאים לעניין הזה. בסדר.

<שלומית ארליך:>
ננסח את זה כך שיהיה ברור שהכוונה היא לתשלום אפס או עסקאות שלא לה עליהן חובת המקדמה.

<ישי פרלמן:>
לא. עסקאות שלא חל עליהן. אם על עסקה לא חלה חובת תשלום מקדמה, זה לא קשור כי אז אין חובה פעמיים. 

<יוסי אלישע:>
אז חל הדין ההוא.

<ישי פרלמן:>
אז חל הדין ההוא.

<שלומית ארליך:>
בסדר. זה בעצם משאיר אותנו רק עם התשלום אפס.

<שוקי שרצקי:>
רק במקום שהמנהל הקטין את המקדמה לאפס.

<היו"ר משה גפני:>
בסדר.

<שלומית ארליך:>
תשלום, זה יהיה תשלום לרבות לעניין תשלום אפס שמשלם רוכש זכות במקרקעין תמורת הזכות האמורה אם יעביר הרוכש למנהל כהגדרתו בחוק מיסוי מקרקעין – צריך להיות כאן שבח ורכישה, התשכ"ג-1963 – תשלום על חשבון המס שהמוכר חייב בו לפי הוראות סעיף 15 לחוק האמור עד המועד הקובע בסעיף האמור או לפי המועד שבו בעצם החליט המנהל.
<יוסי אלישע:>
אולי נפנה למועדים שקבועים שם לעניין ההחלטה בגביית שיעור המקדמה?

<שלומית ארליך:>
אפשר. ישי?

<יוסי אלישע:>
ישי, יש לך שם שניים. יש לך פעם אחת את המנהל ואפשר להגיש השגה על ההחלטה שלו.

<ישי פרלמן:>
זה בסעיף קטן (ו).

<שלומית ארליך:>
נפנה עד המועד הקבוע בסעיף 15.

<היו"ר משה גפני:>
שלומית תנסח את זה בתיאום. לזה הכוונה. הכוונה היא שאנחנו מפנים לפסקה (ו).

<שלומית ארליך:>
(ג) או (ו).

<יוסי אלישע:>
לכל המועדים שמאפשרים שם עד שהם יחליטו.

<היו"ר משה גפני:>
בסדר. הרעיון הוא אותו רעיון. העיקרון הוא כפי ששלומית הקריאה.

אנחנו מצביעים על הנוסח הזה עליו הסכמנו עכשיו עם התיקונים.

מי בעד אישור צו מס הכנסה (קביעת תשלומים בעד שירותים או נכסים כהכנסה) (תיקון), התשע"ז- 2017? מי נגד?

הצבעה

בעד – פה אחד

צו מס הכנסה (קביעת תשלומים בעד שירותים או נכסים כהכנסה) (תיקון), התשע"ז-2017, נתקבל.

<היו"ר משה גפני:>
הצו עם התיקונים אושר.

<מיקי לוי (יש עתיד):>
אני מבקש את רשות הדיבור. אני רוצה לומר לכם עוד משהו וגם ללשכות. בקדנציה הקודמת פתרנו 98 אחוזים מהנושאים טרם שהגענו לוועדה. ישבנו עכשיו 25-30 דקות ובזבזנו את זמננו על ניסוח דבר שיכולתם לעשות יחד קודם לכן. אני מבקש מכם, אפשר להביא את הכול בהידברות. שבו עם הלשכות. זה כל כך פשוט. גם בקדנציה הקודמת כמעט ולא הגענו לבתי משפט.

<יוסי אלישע:>
אלה דברים שבסוף מסכימים להם.

<מיקי לוי (יש עתיד):>
אנחנו מבקשים מכם. אנחנו באים לכאן, יושבים שעות ובסוף פותרים את העניין על נוסח. אין כאן דברים מהותיים, גם בכל שמה שעסקנו בשנה, כמעט שנתיים, אחורה. בבקשה מכם, בקדנציה הקודמת כל רבעון ישבנו תשע שעות מסביב לשולחן עגול ופתרנו דברים הרבה יותר קשים.

<שוקי שרצקי:>
אנחנו יושבים ויש שיתוף פעולה מלא.

<מיקי לוי (יש עתיד):>
הנה, אני שאלתי שאלה פשוטה. ישבתם? אמרתם לא. 

<היו"ר משה גפני:>
אני מצטרף לדבריו של מיקי לוי. אנחנו מוכנים לתרום לעניין הזה. גם הלשכה המשפטית יכולה להיות מעורבת בזה. הרעיון של השולחן העגול, מה שמיקי לוי מדבר עליו, מה שהיה בקדנציה הקודמת, זה רעיון טוב וצריך לעשות אותו. למה אנחנו צריכים לשבת על פרטים שאנחנו גם פחות מתמצאים בהם? זה גם לא התפקיד שלנו. אפשר להגיע לפתרונות ולהביא נוסח מוסכם. זה גם דיון פילוסופי ולא רק טכני.

תודה רבה.

הישיבה ננעלה בשעה 10:20.

